Document ID: 32013D0751

A BIZOTTSÁG HATÁROZATA
(2013. december 11.)
az ipari kibocsátásokról szóló 2010/75/EU európai parlamenti és tanácsi irányelv 32. cikkében említett átmeneti nemzeti terv Litván Köztársaság általi elfogadásáról szóló értesítésről
(az értesítés a C(2013) 8636. számú dokumentummal történt)
(Csak a litván nyelvű szöveg hiteles)
(2013/751/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ipari kibocsátásokról (a környezetszennyezés integrált megelőzése és csökkentése) szóló, 2010. november 24-i 2010/75/EU európai parlamenti és tanácsi irányelvre (1) és különösen annak 32. cikke (5) bekezdésének második albekezdésére,
mivel:
(1)
A 2010/75/EU irányelv 32. cikke (5) bekezdésének első albekezdésével összhangban a Litván Köztársaság 2012. december 31-én eljuttatta a Bizottsághoz átmeneti nemzeti tervét. (2)
(2)
Az átmeneti nemzeti terv hiánytalanságának értékelése során a Bizottság megállapította, hogy az átmeneti nemzeti tervben szereplő egyes létesítmények nem voltak megfeleltethetők a 2001/80/EK európai parlamenti és tanácsi irányelv (3) alapján a Litván Köztársaság által bejelentett kibocsátási leltárban szereplő tüzelőberendezéseknek. Ezért 2013. június 12-én kelt levelében (4) a Bizottság felkérte a litván hatóságokat az eltérések tisztázására, valamint annak megerősítésére, hogy az átmeneti nemzeti terv összeállításakor helyesen alkalmazták a 2010/75/EU irányelv 29. cikkének előírásait, továbbá az egyes létesítményekre vonatkozóan hiányzó adatok pótlására.
(3)
A Litván Köztársaság 2013. június 26-i levelében (5) kiegészítő információkat juttatott el a Bizottsághoz.
(4)
Az átmeneti nemzeti terv és a kiegészítő információk újbóli vizsgálatát követően a Bizottság 2013. július 23-án másodszor is levelet küldött (6) a Litván Köztársaságnak, kérve annak indoklását, hogy öt létesítmény esetében miért alkalmazták a 2012/115/EU bizottsági végrehajtási határozat (7) melléklete C. függelékének C.1. táblázata 5. megjegyzésében szereplő kibocsátási határértéket.
(5)
2013. augusztus 20-án kelt levelükben (8) a litván hatóságok további információkkal szolgáltak az átmeneti nemzeti terv hatálya alá tartozó egyes tüzelőberendezések tüzelőanyagainak hamutartalmáról.
(6)
A Bizottság 2013. szeptember 27-i levélben (9) további felvilágosítást és kiegészítő adatokat kért a 2012/115/EU határozat adatszolgáltatási követelményeivel összhangban.
(7)
A Litván Köztársaság válasza, mely 2013. október 3-án e-mailen érkezett (10), további bizonyítékokat tartalmazott a nehéz fűtőolaj összetételével kapcsolatban, és megerősítette, hogy minden elérhető információt a Bizottság rendelkezésére bocsátottak, valamint hogy teljesülnek azok a feltételek, amelyek alapján alkalmazható a 2012/115/EU végrehajtási határozat melléklete C. függelékének C.1. táblázata 5. megjegyzésében szereplő kibocsátási határérték.
(8)
A Bizottság így elvégezte az átmeneti nemzet terv értékelését a 2010/75/EU irányelv 32. cikke (1), (3) és (4) bekezdésének, valamint a 2012/115/EU végrehajtási határozat előírásainak megfelelően.
(9)
A Bizottság megvizsgálta különösen az adatok koherenciáját és helytállóságát, valamint az átmeneti nemzeti terv hatálya alá tartozó minden egyes tüzelőberendezés esetében a tervben szereplő kibocsátási határértékekhez való hozzájárulás meghatározását megalapozó feltételezéseket és számításokat, és elemezte, hogy a terv tartalmazza-e a kitűzött célokat és a hozzájuk tartozó célértékeket, a célok teljesítéséhez szükséges intézkedéseket és azok ütemezését, valamint a jövőbeni megfelelés ellenőrzését szolgáló mechanizmust.
(10)
A benyújtott kiegészítő információk alapján a Bizottság azt is megállapította, hogy a 2016. és 2019. évre vonatkozó kibocsátási határértékeket a megfelelő adatok és képletek segítségével számították ki, és a számítások helytállóak. A Litván Köztársaság elegendő információt szolgáltatott a kibocsátási határértékek betartását szolgáló intézkedésekről, a monitoringról és az átmeneti nemzeti terv végrehajtására vonatkozó jelentéstételről.
(11)
A Bizottság meggyőződött arról, hogy a litván hatóságok figyelembe vették a 2010/75/EU irányelv 32. cikkének (1), (3) és (4) bekezdésében, valamint a 2012/115/EU végrehajtási határozatban foglalt rendelkezéseket.
(12)
Az átmeneti nemzeti terv végrehajtása nem érintheti az egyéb alkalmazandó nemzeti vagy uniós jogi aktusok végrehajtását. A Litván Köztársaságnak gondoskodnia kell különösen arról, hogy a terv hatálya alá tartozó tüzelőberendezések egyéni engedélyeihez kapcsolódó feltételek úgy kerüljenek megállapításra, hogy ne kerülhessen veszélybe egyebek mellett a 2010/75/EU irányelv, a 2008/50/EK európai parlamenti és tanácsi irányelv (11), valamint a 2001/81/EK európai parlamenti és tanácsi irányelv (12) követelményeinek való megfelelés.
(13)
A 2010/75/EU irányelv 32. cikkének (6) bekezdése értelmében a Litván Köztársaságnak tájékoztatnia kell a Bizottságot az átmeneti nemzeti terven végrehajtott bármely későbbi módosításról. A Bizottságnak értékelnie kell, hogy a módosítás megfelel-e a 2010/75/EU irányelv 32. cikkének (1), (3) és (4) bekezdésében, valamint a 2012/115/EU végrehajtási határozatban foglalt rendelkezéseknek,
ELFOGADTA EZT A HATÁROZATOT:
1. cikk
(1) A 2010/75/EU irányelv 32. cikkének (5) bekezdésével összhangban a Bizottsághoz a Litván Köztársaság által 2012. december 31-én benyújtott, majd a 2013. június 26-án, augusztus 20-án és október 3-án szolgáltatott kiegészítő információknak megfelelően módosított átmeneti nemzeti terv (13) kapcsán a Bizottság a 2010/75/EU irányelv 32. cikkének (1), (3) és (4) bekezdése, valamint a 2012/115/EU végrehajtási határozat alapján nem emel kifogást.
(2) Az átmeneti nemzeti terv hatálya alá tartozó létesítmények jegyzéke, az érintett szennyező anyagok és a kapcsolódó kibocsátási határértékek e határozat mellékletében szerepelnek.
(3) Az átmeneti nemzeti tervnek a litván hatóságok általi végrehajtása nem mentesíti a Litván Köztársaságot a terv hatálya alá tartozó egyes tüzelőberendezések kibocsátásai tekintetében a 2010/75/EU irányelv előírásainak betartása alól, sem az uniós környezetvédelmi jog más rendelkezéseinek hatálya alól.
2. cikk
A Bizottság értékelni fogja, hogy az átmeneti nemzeti terv esetleges jövőbeni módosításai, amelyeket a Litván Köztársaság köteles bejelenteni, megfelelnek-e a 2010/75/EU irányelv 32. cikkének (1), (3) és (4) bekezdésében, valamint a 2012/115/EU végrehajtási határozatban foglalt rendelkezéseknek.
3. cikk
Ennek a határozatnak a Litván Köztársaság a címzettje.
Kelt Brüsszelben, 2013. december 11-én.

Labels: 1
18
20